Bi wesîleya serrgêra 8. ya Fermanê Şingalî 21 rêxistinanê komelê sivîlî yê Şingalî merasîmê yadkerdişî viraşt.
Deqayêkê rêzgirewtişî ra dima seba şehîdanê qirkerdişî findî ameyî tavistene û derheqê fermanî de sînevîzyonêk ame mojnayene. Dima Nadîa Murada ke hetê şerwananê QSDyî ra destê DAÎŞî ra amebî xelisnayene û 2018 de layîqa Xelata Nobelî amebî dîyene, bi rayîrê onlineyî qisey kerd.
Merasîmê yadkerdişî de komê muzîkî vejîyayî sehne ser û înan derheqê fermanî de deyîrî vatî.
Dima 21 rêxistinanê komelê sivîlî eşkerayîyêke daye. Eşkerayîye de ame vîrvistene ke Fermanî ra nata 2 hezar û 882 êzidîyî hema zî vînîbîyaye yê, DAÎŞî 68 cayê tarîxîyî teqnayî û seba newe ra viraştişê binawanîya Şingalî zî hema gamêke nêerzîyaye.
21 rêxistinanê komelê sivîlî yê Şingalî venga hêzanê mîyanneteweyîyan û herêmîyan da ke seba azadkerdişê esîran û newera awankerdişê Şingalî game bierzê, Fermanî sey jenosîdî qebul bikerê, cerganê DAÎŞî muhakeme bikerê û aqîbetê vînîbîyayeyan eşkera bikerê.
